
ПРОЕКТ!
МЕЖДИННА ОЦЕНКА НА ОБЩИНСКИЯ ПЛАН ЗА РАЗВИТИЕ НА ОБЩИНА АРДИНО 2014-2020 Г.
Вносител: Кмет на Община Ардино

I. Мотиви за необходимостта от приемането на междинна оценка на Общинския план за развитие на община Ардино 2014-2020 г.:


- Изисквания, заложени в Закона за регионалното развитие, Правилника за неговото прилагане и в Областната стратегия за регионално развитие;


- Настъпили промени в социално икономическите условия, които произтичат от членството ни Европейския съюз;


-  Изпълнени дейности от Плана за действия и реализирани проекти по Оперативните програми, Програма за развитие на селските райони и други европейски и национални фондове;


- Възникнали нови обстоятелства при реализиране на проекти с национално значение, енергийна ефективност, възобновяване на енергийните източници и др.;

II. Причини, налагащи приемането на Междинна оценка:


Настоящият доклад за междинна оценка на ОПР 2014-2020 г. е изготвен в изпълнение на ангажимент на община Ардино в съответствие с чл.33, ал.1 и 2 от Закона за регионалното развитие и включва:


1. Оценка на съответствието на Общинския план за развитие с областните, регионалните и националните стратегически документи;

2. Оценка на първоначалните резултати от изпълнението на Общинския план за развитие 2014-2020 г. на Община Ардино;

3. Оценка на ефективността и ефикасността на използваните ресурси;

4. Изводи и препоръки за актуализация на Общинския план за развитие 2014-2020 г. на Община Ардино.

III. Цели, които се поставят:

Преглед на напредъка по изпълнение на Общинския план за развитие и евентуалната му последваща актуализация с оглед на променящата се среда и условия. Това е продиктувано от изискванията на нормативната уредба, но по-важно – с цел да се анализират първоначалните резултати от изпълнението на плана, да се измери (чрез заложените индикатори) степента на изпълнение на поставените в плана цели, да се направи оценка на използването на финансовите ресурси и процедурите за управление и наблюдение.

Да се подпомогне ръководството на Общината при вземането на управленчески решения, свързани с предприемането на действия (при необходимост), свързани с корекция на мерките за преразпределение на средствата и в крайна сметка – подобряване използването на съществуващите ресурси.

IV. Очаквани резултати:

На база досегашното изпълнение на ОПР, както и прогнози в средносрочен план може да се оцени, че планираните цели и приоритети са значими и към настоящия момент. Оценката на значимостта на приоритетите за развитието на общината съвпада с действията на администрацията, бизнеса и структурите на гражданското общество за решаването на основните проблеми на територията.

V. Финансови средства, необходими за изпълнение на дейностите от Общинския план за развитие 2014-2020 г.:

Финансовите средства за реализиране на дейностите от Общинския план за развитие ще се осигурят чрез: средства предоставени от републиканския бюджет, средства предоставени от бюджета на общината, приходи от европейски фондове, инвеститори.

На основание чл.26, ал.2 от Закона за нормативните актове във връзка с. чл.77 от Административнопроцесуалния кодекс заинтересованите лица могат в 30-дневен срок от публикуването на настоящия проект на Интернет страницата на община Ардино да направят предложения и да изразят становища по проекта.

